BG Официален вестник на Европейския съюз C 239/7

Актуализиране на моделите за лични карти, издавани от Министерствата на външните работи на държавите-членки на акредитирани членове на дипломатически мисии и консулски представителства и на членове на семействата им съгласно член 19, параграф 2 от Регламент (ЕО) № 562/2006 на Европейския парламент и на Съвета за създаване на Кодекс на Общността за режима на движение на лица през границите (Кодекс на шенгенските граници) (ОВ C 247, 13.10.2006 г., стр. 85, ОВ C 153, 6.7.2007 г., стр. 15, ОВ C 64, 19.3.2009 г., стр. 18)

2009/C 239/03

Публикуването на списъка на разрешенията за пребиваване, посочени в член 2, параграф 15 от Регламент (ЕО) № 562/2006 на Европейския парламент и на Съвета от 15 март 2006 г. за създаване на Кодекс на Общността за режима на движение на лица през границите (Кодекс на шенгенските граници) (1), се основава на информацията, предоставена от държавите-членки на Комисията в съответствие с член 34 от Кодекса на шенгенските граници.

В допълнение към публикуването в ОВ актуализиран вариант на списъка се помества ежемесечно на уебсайта на Генерална дирекция „Правосъдие, свобода и сигурност“.

ИСЛАНДИЯ

Заменяне на информацията, публикувана в ОВ C 247, 13.10.2006 г.

От 1 януари 2009 г. Министерството на външните работи издава нови лични карти на членовете на персонала на дипломатически мисии и на консулски служители от кариерата в Исландия.

Persónuskilríki/Синя лична карта (вж. образеца)

Тази лична карта се издава на административния, техническия и обслужващия персонал на дипломатически мисии и на консулски служители от кариерата в Исландия, както и на членове на техните семейства, които са част от домакинството им.

Личната карта е бяла ламинирана пластмасова карта (8,6 cm × 5,4 cm) със сини ивици в горната част на двете страни. Лицевата страна на картата съдържа сериен номер върху синята ивица, снимка на нейния притежател, неговото име, подпис и титла, както и наименованието на изпращащата държава. На обратната страна на картата в синята ивица се посочва, че това е Persónuskilríki (лична карта), издадена от Министерството на външните работи/Utanríkisráðuneytið. На картата е възпроизведен печатът на републиката. Тя е подписана от началника на протокола и на нея се посочва датата на издаване и на валидност. На картата на исландски се отбелязва, че тя трябва да бъде върната на Министерството на външните работи при отпътуването на нейния притежател от Исландия.

Лицева страна

Обратна страна

Diplómatískt persónuskilríki/Червена дипломатическа лична карта (вж. образеца)

Тази лична карта се издава на ръководителите на мисии и консулски служби, членове на дипломатическия персонал и консулски служители, както и на членовете на техните семейства, които са част от домакинството им.

Личната карта е бяла ламинирана пластмасова карта (8,6 cm × 5,4 cm) с червени ивици в горната част на двете страни. Лицевата страна на картата съдържа сериен номер върху червената ивица, снимка на нейния притежател, неговото име, подпис и титла, както и наименованието на изпращащата държава. На обратната страна на картата в червената ивица се посочва, че това е Diplómatískt persónuskilríki (дипломатическа лична карта), издадена от Министерството на външните работи/Utanríkisráðuneytið. На картата е възпроизведен печатът на републиката. Тя е подписана от началника на протокола и на нея се посочва датата на издаване и на валидност. На картата на исландски се отбелязва, че притежателят ѝ се ползва с дипломатически привилегии и имунитети съгласно международното право и следователно е забранено да се ограничава неговата свобода на движение.

Лицева страна

Обратна страна

(1) OB L 105, 13.4.2006 г., стр. 1.